Uredba Komisije (ES) št. 383/2004

z dne 1. marca 2004

o podrobnih pravilih za uporabo Uredbe Sveta (EGS) št. 2081/92 v zvezi s povzetkom glavnih točk specifikacij proizvodov

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2081/92 z dne 14. julija 1992 o zaščiti geografskih označb in označb porekla za kmetijske proizvode in živila [1] ter zlasti člena 16 Uredbe,

ob upoštevanju naslednjega:

(1) V skladu s členom 4 Uredbe (EGS) št. 2081/92 mora proizvod ali živilo izpolnjevati zahteve iz specifikacije, da bi imel pravico uporabljati zaščiteno označbo porekla (ZOP) ali zaščiteno geografsko označbo (ZGO). Specifikacija se predloži Komisiji.

(2) Člen 6(2) Uredbe (EGS) št. 2081/92 zahteva, da Komisija, če ugotovi, da ime izpolnjuje vse pogoje za zaščito, objavi v Uradnem listu Evropske unije ime in naslov vlagatelja, ime proizvoda, glavne točke vloge, sklicevanja na nacionalne določbe, ki urejajo pripravo, proizvodnjo ali predelavo proizvoda, in po potrebi obrazložitev svojih sklepov. S tem omogoči predložitev vsakršnih ugovorov.

(3) Ta postopek se uporablja tudi za zahteve za spremembo specifikacije na podlagi člena 9 (EGS) št. 2081/92.

(4) Da bi se zagotovila preglednost zahtev v specifikacijah za imena, vnesena v Register zaščitenih označb porekla in zaščitenih geografskih označb, vzpostavljen v skladu s členom 6(3) Uredbe (EGS) št. 2081/92, bi bilo treba v Uradnem listu Evropske unije objaviti povzetek glavnih točk vsake specifikacije, kot je predvideno v členu 4(2) navedene uredbe.

(5) Povzetek se uporabi za vloge za registracijo na podlagi člena 5 Uredbe (EGS) št. 2081/92.

(6) Vsakokrat ko se sprejme sprememba specifikacije na podlagi člena 9 uredbe, bi bilo treba povzetek posodobiti in vsako posodobljeno različico objaviti v Uradnem listu Evropske unije.

(7) Vloge za registracijo v skladu s členom 17 Uredbe (EGS) št. 2081/92 preuči odbor, predviden v členu 15 navedene uredbe, na podlagi teh istih podatkov. Te povzetke bi bilo treba postopoma objavljati v Uradnem listu Evropske unije. V ta namen bi morale države članice zagotoviti, da so skladni z vzorčnim povzetkom, in po potrebi poslati pravilno sestavljene povzetke Komisiji.

(8) Treba bi bilo določiti enotni standardni obrazec za predstavitev povzetkov specifikacij za označbe porekla in geografske označbe za objavo v Uradnem listu Evropske unije.

(9) Ukrepi, predvideni s to uredbo, so v skladu z mnenjem Regulativnega odbora za zaščito geografskih označb in označb porekla za kmetijske proizvode in živila –

SPREJELA NASLEDNJO UREDBO:

Člen 1

Za vsako označbo porekla in geografsko označbo v smislu Uredbe (EGS) št. 2081/92 se sestavi povzetek v skladu z obliko v Prilogi I te uredbe.

Povzetek vsebuje glavne točke specifikacije v skladu s členom 4(2) navedene uredbe.

V točki 3 povzetka se navede vrsta proizvoda v skladu z razvrstitvijo v Prilogi II.

Jasno in po možnosti v točki 4.5 povzetka (Metoda proizvodnje), se navedejo vse glavne zahteve za proizvodnjo in trženje, vključno s postopki, ki morajo biti izvedeni na zadevnem geografskem območju.

Člen 2

Države članice zagotovijo, da se povzetek iz člena 1 pravilno sestavi in pošlje Komisiji

- z vsako vlogo za registracijo zaščitene označbe porekla ali zaščitene geografske označbe,

- z vsako zahtevo za spremembo specifikacije za že registrirano označbo porekla ali geografsko označbo, kadar predlagana sprememba vključuje spremembo povzetka,

- postopoma za vsako označbo porekla in geografsko označbo, registrirano na podlagi Uredbe (EGS) št. 2081/92.

Člen 3

Države članice zagotovijo, da njihovi pristojni organi pošljejo vse zahteve za spremembo specifikacije Komisiji skupaj z obrazcem iz Priloge III in, kadar je primerno, posodobljenim povzetkom.

Člen 4

Komisija objavi povzetek in vse njegove spremembe v Uradnem listu Evropske unije.

Člen 5

Ta uredba začne veljati 20. dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 1. marca 2004

Za Komisijo

Franz Fischler

Član Komisije

[1] UL L 208, 24.7.1992, str. 1. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

--------------------------------------------------

PRILOGA I

+++++ TIFF +++++

--------------------------------------------------

PRILOGA II

Razvrstitev kmetijskih proizvodov in živil iz člena 1(1) Uredbe Sveta (EGS) št. 2081/92

I. Proizvodi, namenjeni za prehrano ljudi, iz Priloge I k Pogodbi ES:

Skupina 1.1 : Sveže meso (in drobovina)

Skupina 1.2 : Mesni proizvodi (kuhani, soljeni, dimljeni itd.)

Skupina 1.3 : Sir

Skupina 1.4 : Drugi proizvodi živalskega izvora (jajca, med, različni mlečni proizvodi, razen masla)

Skupina 1.5 : Olja in masti (maslo, margarina, olje itd.)

Skupina 1.6 : Sadje, zelenjava in žita, sveži ali predelani

Skupina 1.7 : Sveže ribe, mehkužci in raki ter iz njih pridobljeni proizvodi

Skupina 1.8 : Drugi proizvodi iz Priloge I (začimbe itd.)

II. Živila iz Priloge I k Uredbi (EGS) št. 2081/92:

Skupina 2.1 : Pivo

Skupina 2.2 : Naravna mineralna voda in izvirska voda

Skupina 2.3 : Pijače iz rastlinskih izvlečkov

Skupina 2.4 : Kruh, fino pecivo, slaščice in drugi pekovski izdelki

Skupina 2.5 : Naravne gume in smole

Skupina 2.6 : Gorčična pasta

Skupina 2.7 : Testenine

III. Živila iz Priloge II k Uredbi (EGS) št. 2081/92:

Skupina 3.1 : Seno

Skupina 3.2 : Eterična olja

Skupina 3.3 : Pluta

Skupina 3.4 : Košeniljka (surovina živalskega izvora)

Skupina 3.5 : Rože in okrasne rastline

Skupina 3.6 : Volna

Skupina 3.7 : Pletarski izdelki

--------------------------------------------------

PRILOGA III

+++++ TIFF +++++

--------------------------------------------------